Det var med en klump i maven, at Jesper Simoni fredag kunne læse, at AaBs cheftræner, Jacob Friis, var nødsaget til at være fraværende på ubestemt tid, fordi hans treårige datter havde fået leukæmi. Selv sad han med sin fireårige datter på armen. - Det rammer fuldstændig som et slag i maven, når man selv er far, og jeg tænkte, at jeg måtte gøre et eller andet, siger Jesper Simoni. Den 33-årige eventtekniker er tidligere fodbolddommer, og på Twitter så han, at en af hans dommerkollegaer havde doneret 1000 kroner til Børnecancerfonden på baggrund af den triste nyhed. - Jeg havde ikke lige 1000 kroner, men jeg er AaB-fan og har en signeret hjemmebanetrøje, som jeg fik i bryllupsgave. Den tænkte jeg, at jeg måske kunne bortauktionere, siger Jesper Simoni. Han lagde et opslag op på Twitter. Og så tog det fart. AaB-legende bød på trøjen En af de første personer, der meldte sig på banen med et bud, var den tidligere AaB-spiller Jimmy Nielsen, som bød 1800 kroner. - Det er et fantastisk signal fra en gammel AaB-legende, og det var efter hans bud, det virkelig stak fuldstændig af, siger Jesper Simoni. En FCK-fan så Jesper Simonis auktion, og han fik en idé om at starte en indsamling, købe Jesper Simonis trøje, donere alle pengene til Børnecancerfonden og så i sidste ende give trøjen tilbage til Jesper Simoni. Som sagt, så gjort. Da Jesper Simoni gik i seng fredag aften var der samlet 13.000 kroner ind, og lørdag middag er der samlet mere end 39.000 kroner ind til Børnecancerfonden. - Det er den vildeste lovestorm. Jeg får helt kuldegysninger. Idéen er kommet til verden med den største kærlighed og respekt overfor Jacob Friis og hans familie. Det var faktisk Jacob selv, der var med til at samle autografer ind på trøjen, siger Jesper Simoni. Udsigten til at kunne beholde trøjen varmer, da den har stor affektionsværdi for den glødende AaB-fan. Men var det endt med, at han skulle give den videre til højstbydende, var det også helt okay. - Det her handler om mere end en trøje. Der er et større formål, siger Jesper Simoni. Auktionen slutter søndag aften klokken 22.

Referat:
Trist nyhed fik Jesper Simoni til at bortauktionere sin fodboldtrøje for at donere pengene til Børnecancerfonden. Nu er danske fodboldfans på tværs af klubber gået sammen om at samle ind.